CELEX: 32012D0624
Language: lt
Date: 1349308800000
Title: 2012/624/ES: 2012 m. spalio 4 d. Tarybos įgyvendinimo sprendimas, leisti Vengrijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

9.10.2012   
            
            
               LT
            
            
               Europos Sąjungos oficialusis leidinys
            
            
               L 274/26
            
         TARYBOS ĮGYVENDINIMO SPRENDIMAS
   2012 m. spalio 4 d.
   leisti Vengrijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
   (2012/624/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               2012 m. vasario 3 d. Komisijos užregistruotu raštu Vengrija paprašė leisti nuo 2012 m. liepos 1 d. dvejus metus nukrypti nuo Direktyvos 2006/112/EB 193 straipsnio, kuriuo reglamentuojami asmenys, kuriems tenka prievolė sumokėti pridėtinės vertės mokestį (PVM) mokesčių administratoriui. Tame rašte Vengrija paminėjo, kad nesieks pratęsti leidimo;
            
         
               (2)
            
            
               pagal Direktyvos 2006/112/EB 395 straipsnio 2 dalies antrą pastraipą 2012 m. balandžio 26 d. raštu Komisija pranešė kitoms valstybėms narėms apie Vengrijos prašymą, o 2012 m. gegužės 2 d. raštu pranešė Vengrijai turinti visą informaciją, būtiną prašymui įvertinti. Komisija pateikė savo pasiūlymą Tarybai dėl leidimo taikyti nukrypti leidžiančią priemonę 2012 m. birželio 29 d.;
            
         
               (3)
            
            
               pagal Direktyvos 2006/112/EB 193 straipsnį prievolė sumokėti PVM paprastai tenka apmokestinamajam prekes tiekiančiam asmeniui. Nukrypti leidžiančia priemone, kurios prašo Vengrija, siekiama ribotą laikotarpį šią prievolę nustatyti apmokestinamajam asmeniui, kuriam tiekiami tam tikri neperdirbti grūdų ir aliejingųjų sėklų sektorių žemės ūkio produktai;
            
         
               (4)
            
            
               Vengrija pastebėjo, kad minėtuose sektoriuose nemažai prekiautojų skirtingais būdais vykdo mokestinį sukčiavimą tiek šalies mastu, tiek vykstant Bendrijos vidaus prekybai, mokesčių administratoriui nesumokėdami PVM už savo pateiktas prekes. Jų klientai, jeigu jie yra apmokestinamieji asmenys, turintys visas teises į atskaitą, išlaiko teisę į PVM atskaitą;
            
         
               (5)
            
            
               prievolė sumokėti PVM, nustatyta apmokestinamajam asmeniui, kuriam prekės tiekiamos, o ne jų tiekėjui, būtų laikina skubos priemonė, panaikinanti galimybę vykdyti tokio pavidalo mokestinį sukčiavimą. Kad priemonė būtų veiksminga, ji turėtų būti taikoma 2012 m. derliui. Jos taikymas turėtų baigtis po dviejų metų laikotarpio, kurio Vengrijai turėtų pakakti žemės ūkio sektoriuje įvesti galutines su Direktyva 2006/112/EB suderinamas priemones, kuriomis būtų užkirstas kelias šio pavidalo mokestiniam sukčiavimui ir kovojama su juo;
            
         
               (6)
            
            
               siekdama išvengti, kad mokestinis sukčiavimas nebūtų perkeltas ir neapimtų produktų perdirbimo etapo, kitų produktų ar sektorių, Vengrija turėtų įvesti tinkamas kontrolės priemones ir ataskaitų teikimo prievoles ir apie jas pranešti Komisijai;
            
         
               (7)
            
            
               siekiant užtikrinti, kad speciali priemonė būtų taikoma tik tam tikriems konkretiems žemės ūkio produktams, ir užtikrinti teisinį tikrumą dėl jos, prekės, kurioms speciali priemonė taikoma, turėtų būti nustatytos naudojant Kombinuotąją nomenklatūrą, išdėstytą 1987 m. liepos 23 d. Tarybos reglamente (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (2);
            
         
               (8)
            
            
               speciali priemonė yra proporcinga siekiamiems tikslams, kadangi ji taikoma ribotą laikotarpį ir ne visais atvejais, o tik keliems tiksliai nurodytiems konkretiems produktams, kurie yra neperdirbti, todėl paprastai neskirti galutiniam vartojimui ir dėl kurių vykdant mokestinį sukčiavimą prarandama daug PVM pajamų;
            
         
               (9)
            
            
               speciali priemonė neturės neigiamos įtakos Sąjungos nuosaviems ištekliams iš PVM,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 193 straipsnio, Vengrijai leidžiama nustatyti, kad prievolė sumokėti PVM tenka apmokestinamajam asmeniui, kuriam tiekiamos šios Reglamentu (EEB) Nr. 2658/87 nustatytoje Kombinuotojoje nomenklatūroje nurodytos prekės:
   
               KN kodas
            
            
               Produktas
            
         
               1001
            
            
               Kviečiai ir meslinas (kviečių bei rugių mišinys)
            
         
               1002
            
            
               Rugiai
            
         
               1003
            
            
               Miežiai
            
         
               1004
            
            
               Avižos
            
         
               1005
            
            
               Kukurūzai
            
         
               1008 60 00
            
            
               Kvietrugiai (triticale)
            
         
               1201
            
            
               Sojos pupelės, skaldytos arba neskaldytos
            
         
               1205
            
            
               Rapsų arba rapsukų sėklos, skaldytos arba neskaldytos
            
         
               1206 00
            
            
               Saulėgrąžų sėklos, skaldytos arba neskaldytos
            
         2 straipsnis
   1 straipsnyje nustatytas leidimas suteikiamas, jeigu Vengrija įves tinkamas ir veiksmingas kontrolės priemones ir ataskaitų teikimo prievoles, taikomas apmokestinamiesiems asmenims, tiekiantiems prekes, kurioms taikomas šis sprendimas.
   Vengrija Komisijai praneša apie pirmoje pastraipoje nurodytų priemonių ir prievolių įvedimą.
   3 straipsnis
   Šis sprendimas įsigalioja nuo pranešimo apie jį dienos.
   Jis taikomas nuo 2012 m. liepos 1 d. iki 2014 m. birželio 30 d.
   4 straipsnis
   Šis sprendimas skirtas Vengrijai.
   
      Priimta Liuksemburge 2012 m. spalio 4 d.
      
         
            Tarybos vardu
         
         
            Pirmininkė
         
         S. CHARALAMBOUS
      
   
   
      (1)  OL L 347, 2006 12 11, p. 1.
   
      (2)  OL L 256, 1987 9 7, p. 1.